## Pravilnik o načinu i uvjetima ovlašćivanja skladištara i izdavanja skladišnice za žitarice i industrijsko bilje

### NN 55/2010 (5.5.2010.), Pravilnik o načinu i uvjetima ovlašćivanja skladištara i izdavanja skladišnice za žitarice i industrijsko bilje

MINISTARSTVO POLJOPRIVREDE, RIBARSTVA I RURALNOG RAZVOJA

1323

Na temelju članka 5. stavka 3. i članka 10. stavka 3. Zakona o uskladištenju i skladišnici za žitarice i industrijsko bilje (»Narodne novine«, br. 79/09) ministar poljoprivrede, ribarstva i ruralnog razvoja donosi

PRAVILNIK

O NAČINU I UVJETIMA OVLAŠĆIVANJA SKLADIŠTARA I IZDAVANJA SKLADIŠNICE ZA ŽITARICE I INDUSTRIJSKO BILJE

Članak 1.

Ovim Pravilnikom propisuju se postupak izdavanja rješenja o ovlaštenju, izmjene, otkazivanja ovlaštenja, kontrole i obveze koje imaju ovlašteni skladištari, te način i postupak upisa u Upisnik ovlaštenih skladištara; način vođenja Evidencije o izdanim skladišnicama u postupcima skladištenja žitarica i industrijskog bilja.

Članak 2.

1) Skladištari registrirani za obavljanje uskladištenja žitarica i industrijskog bilja sa sjedištem u Republici Hrvatskoj mogu podnijeti Ministarstvu poljoprivrede, ribarstva i ruralnog razvoja (u daljnjem tekstu: Ministarstvo) zahtjev za izdavanje rješenja o ovlaštenju i upis u Upisnik ovlaštenih skladištara (u daljnjem tekstu: Upisnik).

2) Zahtjev iz stavka 1. ovoga članka podnosi se na obrascu broj 1. iz Priloga ovog Pravilnika.

3) Uz zahtjev iz stavka 1. ovoga Pravilnika treba priložiti sljedeće dokaze:

a) izvadak iz Sudskog registra

b) izvod iz popisa dugotrajne imovine ili drugi dokaz o vlasništvu skladišta (silosa, silo-odjeljak ili podnoga skladišta) s pripadajućom tehničkom opremom potrebnom za obavljanje tehnoloških postupaka vezanih uz – primanje, doradu, uskladištenje i otpremu žitarica ili industrijskog bilja tijekom uskladištenja,

c) o zadovoljavanju minimalno tehničkih uvjeta za objekt (uporabna dozvola za objekt, ili građevinska dozvola i potvrda o zadovoljenju minimalno tehničkih uvjeta te tehičko-tehnološki opis za opremu),

d) izjavu o raspolaganju s minimalnim skladišnim prostorom od 3000 t ukoliko kapacitet nije iskazan u dokazima iz točke b) ili c) stavka 3. ovoga članka,

e) preslika police i potvrda osiguravatelja da je skladišni prostor, uključujući i robe u njemu, osiguran pri osiguravajućem društvu za slučaj požara, poplave i potresa sukladno propisima o osiguranju.

f) SOL-1 i SOL-2 ne stariji od 7 dana od dana podnošenja zahtjeva,

g) stanje obveza po bankarskim kreditima i jamstvima;

h) bilancu stanja odnosno račun dobiti i gubitka za prethodnu godinu,

i) potvrdu Porezne uprave o stanju obveza prema državnom proračunu.

4) U postupcima izdavanja rješenja iz stavka 1. ovoga članka Ministarstvo može dokaze iz stavka 3. ovoga članka (točki b, c, i d.) provjeriti kontrolom na terenu.

5) Ministarstvo će odbiti zahtjev ukoliko utvrdi da podnositelj zahtjeva ne udovoljava propisanim uvjetima.

Članak 3.

1) Skladištar iz članka 2. ovoga Pravilnika kojem je izdano rješenje o ovlaštenju na temelju kojeg može izdavati skladišnicu (u daljnjem tekstu: ovlašteni skladištar) može jednostrano otkazati ovlaštenje, na način da dostavi Ministarstvu obavijest o otkazivanju ovlaštenja.

2) Obavijest iz stavka 1. ovoga članka podnosi se na na obrascu broj 2. iz Priloga ovog Pravilnika.

3) U roku od 15 dana od jednostranog otkazivanja ovlaštenja skladištar je dužan dostaviti dokaze iz kojih je razvidno da je izvjestio vlasnike skladišnica o otkazivanju ovlaštenja, te da je s njima regulirao obveze.

Članak 4.

Ovlašteni skladištar može podnijeti zahtjev za izmjenu ovlaštenja u slučaju povećanja ili smanjenja obima ovlaštenja na obrascu broj 3. iz Priloga ovog Pravilnika.

Članak 5.

U slučaju oduzimanja ovlaštenja skladištar je dužan u roku od 15 dana od oduzimanja ovlaštenja dostaviti dokaze iz kojih je razvidno da je izvjestio vlasnike skladišnica o oduzimanju ovlaštenja, te da je s njima regulirao obveze.

Članak 6.

1) Upisnik ovlaštenih skladištara vodi Ministarstvo u obliku popisa koji se objavljuje na web-stranici Ministarstva.

2) Ministarstvo će podatke o izdanom rješenju o ovlaštenju, izmjeni rješenja o ovlaštenju, otkazivanju ili oduzimanju ovlaštenja upisati u Upisnik i objaviti na web-stranici Ministarstva najkasnije u roku tri dana od izdavanja rješenja iz članka 2. ili 3. ovoga Pravilnika.

3) Objavljuju se sljedeći podaci:

– naziv ovlaštenog skladištara (MBS/OIB),

– sjedište,

– redni broj iz Upisnika,

– razdoblje na koje se ovlaštenje izdaje,

– vrste i količine žitarica ili industrijskog bilja za koje se ovlaštenje izdaje,

– datum izdavanja ovlaštenja,

4) U Upisnik se unose i ažuriraju podaci o promjenama, oduzimanju ili otkazivanju ovlaštenja.

5) Ovlašteni skladištar je dužan o svim nastalim promjenama u razdoblju važenja ovlaštenja izvijestiti Ministarstvo, odmah po nastanku promjene.

6) Ovlašteni skladištar dužan je u roku od 7 dana od zaprimanja rješenja o ovlaštenju Ministarstvu dostaviti Cjenik usluge skladištenja koji se objavljuje uz Upisnik ovlaštenih skladištara na web-stranici Ministarstva.

7) Ovlašteni skladištar dužan je prijaviti Ministarstvu sve promjene koje se odnose na podatke objavljene u Upisniku u roku od 7 dana od nastanka tih promjena, radi njihovog ažuriranja i objave na web-stranici Ministarstva.

Članak 7.

1) Zahtjev za izdavanje obrazaca skladišnice podnosi se na obrascu 4. iz Priloga ovog Pravilnika Ministarstvu.

2) Obrasce skladišnice ovlašteni skladištari zadužuju u Ministarstvu.

Članak 8.

1) Ovlašteni skladištar i vlasnik robe predane na skladištenje svoje međusobne odnose vezane na skladištenje robe, cijenu skladištenja, načine postupanja s uskladištenom robom za koju je izdana skladišnica, pravo raspolaganja uskladištenom robom za koju je izdana skladišnica osobi na koju glasi skladišnica ili osobi na koju je skladišnica prenesena ili osobi na koju glasi upisano založno pravo na skladišnici, regulirat će Ugovorom.

2) Ovlašteni skladištar i vlasnik robe predane na skladištenje će Ugovorom iz stavka 1. ovoga članka, međusobno regulirati da obavljanje kontrole robe na prijemu u skladište prije izdavanja skladišnice, kao i kontrolu robe pri isporuci po izdanoj skladišnici obavlja neovisni ovlašteni kontrolni laboratorij.

Članak 9.

1) Evidencija o izdanim skladišnicama mora sadržavati:

– broj skladišnice i datum izdavanja;

– naziv skladištara te redni broj iz Upisnika;

– sjedište skladištara;

– naziv ili ime vlasnika skladišnice;

– sjedište ili adresa prebivališta vlasnika skladišnice;

– vrstu, količinu, godinu proizvodnje i vrijednost žitarica ili industrijskog bilja;

– podatke o kakvoći žitarica ili industrijskog bilja;

– ovjeru ovlaštenog skladištara;

– lokaciju na kojoj su žitarice ili industrijsko bilje uskladišteni;

– podatak o visini založene vrijednosti ukoliko je ista upotrijebljena kao jamstveni dokument;

– podatke o upisu založnog prava i podatke o promjeni vlasnika skladišnice koji se upisuju;

– podatke o nastalim troškovima skladištara ukoliko skladišnica prelazi na novog vlasnika.

2) Ovlašteni skladištar dužan je voditi Evidenciju o izdanim skladišnicama i u njoj ažurirati podatke za svaku izdanu skladišnicu, te o istom izvještavati Ministarstvo na obrascu broj 5. iz Priloga ovog Pravilnika.

3) Do ustrojavanja elektroničke baze podataka ovlašteni skladištar dužan je po izdavanju svake skladišnice jednu kopiju zadržati uz Evidenciju, a preslik skladišnice telefaksom dostaviti Ministarstvu.

Članak 10.

Obrasci 1., 2., 3., 4., 5. tiskani su u Prilogu ovog Pravilnika i njegov su sastavni dio.

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/09-01/130

Urbroj: 525-02-3-0027/10-17

Zagreb, 13. travnja 2010.

Ministar
Petar Čobanković, v. r.

[**OBRASCI**](dodatni/408745.pdf)

Pravilnik, NN 55/2010-1323